Poul Henrik Hedeboe (SF), 2006-05-09:
Jeg takker for den – det kan jeg godt tillade mig at sige – overvejende positive modtagelse af om ikke andet så intentionerne i forslaget.
Det er jeg glad for.
Jeg havde ikke ventet, at regeringen straks gik til skrivetøjet og lavede et forslag lige i dag.
Men der er da noget basis.
Jeg vil lige ridse forslaget op en ekstra gang.
Vi er optaget af, at iværksættere kan få en plads på markedet.
Nogle gange er der overensstemmelse imellem dem, og andre gange kommer vi med nogle nye.
Vi er kommet med et redskab, som åbenbart ikke passer helt ind i samlingen.
Iværksætterne, de små virksomheder, er grundlaget for det kommende erhvervsliv.
Når vi ser på globaliseringen, og når vi ser på, hvilke virksomheder der flytter ud, er det ikke iværksættere og små virksomheder.
Der, hvor der flytter mange arbejdspladser ud, er hos store veletablerede virksomheder, som tør tage springet.
Vores samfunds overlevelse er at sørge for, at næste generation kommer godt i vej.
Vi er parat til at bruge det offentlige offensivt som igangsættende.
Når vi kigger på virksomhedsprofilerne, små kontra store virksomheder, er det faktisk sådan, og det ligger næsten i sig selv, at meget nytænkning, mange helt nye produkter, kommer fra folk uden for de eksisterende virksomheder.
Det er altså en ny idé, som sættes på banen.
Det er en af grundene til, at det er meget vigtigt at give de her nye ideer et fodfæste.
Det offentlige er en stor indkøber, og lige nu går bestræbelserne på, at indkøbene skal samles, og at man skal købe billigt, altså stort og billigt, og det vil i virkeligheden begrænse mulighederne for at få nye produkter sat i værk fra det offentliges side.
Når man spørger ude i iværksætterkredse, er svaret på, hvor de kan sælge deres produkter, dette, at det kan de i langt højere grad hos private virksomheder end hos det offentlige, fordi der mange steder kan være en konservativ indkøbspolitik og indkøb i stor mængde.
Og der er nogle barrierer oveni.
For at gardere sig stiller det offentlige – og det er meget fornuftigt – krav om 3 års regnskaber og erfaringsgrundlag, finansiel sikkerhed og sådan noget.
Det duer bare ikke at stille dem til nye virksomheder.
Hvis man skal starte en virksomhed, er det en reel barriere.
Jeg har forstået på debatten, at der også er en vis vilje til at kigge på det her, når man bliver klar over, at det faktisk er et problem.
Så der er basis for at kunne videreudvikle det her forslag.
Men der er altså nogle barrierer i det offentlige, som gør, at man i mindre grad bruger iværksættere, og det her forslag går ud på at åbne nogle af de barrierer, så det offentlige i højere grad er med til at løfte det kommende erhvervsliv og give det plads.
Forslaget her drejer sig om 2-3 pct. kun til iværksættere, men hvis vi kigger på landene omkring os, og hvis vi kigger lidt længere væk end til dem lige omkring os, nemlig til USA, så har man der praktiseret det i større udstrækning. I Californien er man f.eks. oppe på 20 pct.
Og så hedder det ikke kun iværksættere, det hedder iværksættere og små virksomheder.
Det var også en mulighed i det her forslag.
Jeg forstod på hr. Frank Aaen, at Enhedslisten var meget positiv, men at der var nogle barrierer på specielt uetiske produktioner.
Jeg er helt enig.
Det er ikke rimeligt at begynde at snakke om nye fancy våben og lignende.
Genmodificerede nytænkninger er vi heller ikke voldsomt meget for, så det kunne man godt komme over, hvis man skulle forsøge at lave nogle tilretninger.
Jeg vil vende tilbage til USA, hvor man har brugt den måde, at der på nogle produkter og nogle områder må være en 5 pct.s højere pris i forhold til det almindelige marked.
Det er også et element, der kan overvejes, men jeg har ikke skrevet nogen procent i det her forslag.
Vi ved, at Sverige, Finland, England og Holland, altså landene omkring os, som vi normalt sammenligner os en del med, arbejder med sådanne forslag.
Til sidst har vi skrevet noget om, at det kunne være en idé at kigge på udbudsgrænserne.
Det er sådan, at der er en markedsudvikling og en prisudvikling, og udbudsgrænserne skulle vel også reguleres tilsvarende.
Vi har en speciel lav grænse på 500.000 kr. for offentlige indkøb, og over den grænse skal det i udbud, mens EU-reglerne mig bekendt siger 1,5 mio. kr.
Det kunne være fornuftigt at bruge den i forbindelse med sådan et forslag her.
Alt i alt vil jeg tro, at vi kan arbejde videre med det her.
Jeg har stillet spørgsmål til ordførerne om at få de specielle barrierer væk, som gør livet svært for iværksættere, og som gør, at de ikke kan komme ind på det offentlige marked.
Hvis vi ikke kan få andet ud af den her diskussion, så må vi i hvert fald kunne få en beslutning om, at på det her område kan vi gøre noget for iværksætterne i forhold til det offentlige.
Tak for debatten.
Afstemning